ጠቅላይ ሚኒስትር ኃይለማሪያም ከጂቡቲ፣ ሱዳንና ሶማሊያ ፕሬዝዳንቶች ጋር ተወያይተዋል
የኢፌዴሪ ጠቅላይ ሚኒስትር አቶ ኃይለማሪያም ደሳለኝ ከጅቡቲ፣ ከሱዳንና ከሶማሊያ ፕሬዝዳንቶች ጋር በ30ኛው የአፍሪካ ህብረት የመሪዎች ጉባኤ ጎን ለጎን በሁለትዮሽና በአካባቢው ጉዳዮች ዙሪያ መክረዋል።በውይይቱን በአፍሪካ ቀንድ የኢኮኖሚ ውህደት ማፋጠን እንደሚያስፈልግ መሪዎቹ ተስማምተዋል።በተለይም በቀጣናው የሚስተዋለውን ተደጋጋሚ የሰላም መደፍረስና የአካባቢው ህዝቦች ያሉበትን ድህነትም በቅንጅት በሚደረግ ጥረት ማስወገድ እንደሚገባ በመሪዎቹ በኩል ከስምምነት ላይ ተደርሷል።ጠቅላይ ሚኒስትር ኃይለማሪያም ከጂቡቲ ፕሬዝዳንት ኢስማይል ኦማር ጌሌ ጋር ባደረጉት ውይይት የሁለቱ አገራት የመሰረተ ልማት ትስስር ለቀጣናው ብሎም ለአፍሪካ በምሳሌነት የሚወሰድ ነው ብለዋል።ፕሬዝዳንት ኦማር ጌሌ በበኩላቸው የኢትዮ-ጅቡቲ የባቡር መስመር ስራ መጀመሩ ከኢኮኖሚ ፋይዳው በተጨማሪ የአገራቱን የህዝብ ለህዝብ ግንኙነት አንድ ደረጃ ከፍ እንደሚያደርገው ገልፀዋል።ጠቅላይ ሚኒስትር ኃይለማሪያም ከሱዳን ፕሬዝዳንት ኦማር ሃሰን አልበሽር ጋር ባደረጉት ውይይት ደግሞ “ሱዳን ከኢትዮጵያ ጋር ያላትን ስትራቴጅካዊ ግንኙነት ለዓመታት ሳይዋዥቅ በማስቀጠል እውነተኛ ወዳጅ መሆኗን በተግባር አሳይታለች” ብለዋል።ፕሬዝዳንት አልበሽር በበኩላቸው ኢትዮጵያና ሱዳን ተፈጥሮ ያስተሳሰራቸው አጋሮች መሆናቸውን ገልፀዋል። አገራቸው ከፖርት ሱዳን እስከ ኢትዮጵያ የባቡር መስመር ግንባታ ጨምሮ ሌሎች ሁለቱን አገራት ተጠቃሚ የሚያደርጉ የመሰረተ ልማት ግንባታዎችን እንደምታከናውንም ተናግረዋል።ጠቅላይ ሚኒስትር ኃይለማሪያም ኢትዮጵያ ለሶማሊያ መልሶ መቋቋምና ሰላም ድጋፏን እንደምትቀጥልም ከአገሪቱ ፕሬዝዳንት አብዱላሂ መሃመድ ጋር ባደረጉት ውይይት ገልፀዋል።ፕሬዝዳንት ሞሃመድ በበኩላቸው ኢትዮጵያ በሶማሊያ ሽብርተኝነትን በመዋጋትና በተቋማት መልሶ ግንባታ እያደረገች ያለችው አስተዋጽኦ ለሶማሊያ ህዝቦች ታላቅ ውለታ መሆኑን  አስረድተዋል። ምንጭ-  የውጭ ጉዳይ ሚኒስቴር ቃል አቀባይ ጽ/ቤት